Suomen etnomusikologinen seura ry

c/o Kansanmusiikki-instituutti

Jyväskyläntie 3

69600 Kaustinen

# Kertomus yhdistyksen toiminnasta vuonna 2024

## Yleistä

Vuonna 1974 toimintansa aloittaneen Suomen etnomusikologisen seuran (SES) toiminta-ajatuksena on levittää tietoa maailman musiikkikulttuureista ja niitä käsittelevistä tutkimuksista sekä yleisesti edistää etnomusikologista ajattelutapaa. SES määrittelee etnomusikologian tieteenalaksi, jolla musiikkia tutkitaan kulttuurisena ilmiönä. Seuran tehtävänä on siten edistää musiikin ymmärtämistä osana ympäröivää yhteiskuntaa. Seura julkaisee alaa käsitteleviä kirjoituksia, järjestää tapahtumia sekä toimii aihepiiristä kiinnostuneiden valtakunnallisena etu- ja harrastusjärjestönä.

Suomen etnomusikologisen seuran jäsenistöön kuuluu ihmisiä eri musiikin- ja elämänaloilta. Jäsentapahtumat ovat luonteeltaan sekä kansallisia että kansainvälisiä. Seura toimii myös Suomen kansallisena komiteana maailmanlaajuisessa International Council for Traditions of Music and Dance -järjestössä (ICTMD). ICTMD:lla puolestaan on neuvoa-antava suhde UNESCOon.

SES jatkoi vuonna 2024 toimintaansa musiikintutkimuksen, erityisesti etnomusikologian alan toimijoiden valtakunnallisena yhteistyöjärjestönä. Seuran jäsenverkoston keskeisiä aktiviteetteja ovat etnomusikologian opiskelu, tutkimus ja opettaminen sekä soveltava toiminta musiikkiin liittyvillä toimialoilla ja järjestöissä. Lisäksi seura tekee yhteistyötä muiden etnomusikologian ja sen lähialojen järjestöjen ja tutkijaverkostojen kanssa niin Suomessa kuin kansainvälisesti.

## Toiminnan tavoitteet ja niiden toteutuminen

Vuosi 2024 oli Suomen etnomusikologisen seuran 50. toimintavuosi. Seuran toiminnassa painottui siten seuran 5o-vuotinen historia ja siihen liittyvät juhlallisuudet. Aiempien vuosien tapaan keskeistä oli myös tutkijoiden välisten yhteyksien tukeminen ja etnomusikologisen tutkimustiedon levittäminen. Keskeisiä kohderyhmiä ja hyödynsaajia olivat alan opiskelijat, jatko-opiskelijat ja tutkijat. Seuran julkaisujen ja tapahtumien kautta saavutettiin huomattava osa kohderyhmistä ja välitettiin kansainvälisesti merkittävää asiantuntijatietoa ja osaamista.

## Jäsenet

Suomen etnomusikologisella seuralla oli vuonna 2024 yhteensä 66 maksavaa jäsentä ja 7 kunniajäsentä. Jäsenistä 18 oli opiskelija- tai eläkeläisjäseniä ja yhteisöjäseniä oli yksi. Jäsenmäärä kasvoi hieman vuoteen 2023 verrattuna, johon vaikuttivat myös seuran juhlavuoden kunniaksi järjestetyt tapahtumat. Jäseniltä peritty normaalihintainen jäsenmaksu oli 35 €. Perustutkinto-opiskelijoilta, eläkeläisiltä ja työttömiltä maksu oli 10 € ja yhteisöiltä 70 €. Seuran jäsenistöön kuului toimintavuonna etupäässä tutkijoita ja opiskelijoita, mutta myös muita musiikkialan ammattilaisia.

Juhlavuoden kunniaksi päätettiin nimetä seuralle uusia kunniajäseniä. Uudet kunniajäsenet ovat Pekka Gronow, Ann-Mari Häggman, Ilkka Kolehmainen, Timo Leisiö, Pirkko Moisala ja Matti Rantanen. Seuran hallitus päätti valita kunniajäseniksi kaikki SES:n ensimmäisen hallituksen jäsenet sekä Pekka Gronowin, jonka tiedetään vaikuttaneen vahvasti seuran perustamiseen. Ensimmäisen hallituksen jäsenistä Philip Donner on nimetty kunniajäseneksi jo aiemmin. Kaikki kunniajäsenet ovat seuran alkuvaiheiden jälkeenkin tehneet merkittävää työtä musiikintutkimuksen ja musiikkikoulutuksen alalla Suomessa, niin yliopistoissa kuin muissa keskeisissä musiikkielämän instituutioissa.

Jäsenhankinnan edistämiseksi ja seuran tunnetuksi tekemiseksi SES on yhteistyössä Suomen musiikkitieteellisen seuran kanssa jakanut parhaan musiikintutkimuksellisen maisterintutkinnon opinnäytteen palkintoa vuodesta 2015 lähtien. Palkintoehdokkaita pyydettiin musiikintutkimuksen ja sen lähitieteiden sähköpostilistoilla. Molempia seuroja edustava raati valitsi palkinnon saajan, joka oli Katariina Henttosen pro gradun [”Haamu soittaa pianoa” – Neljäsluokkalaisten kokemuksia musiikillisesta pelosta](https://jyx.jyu.fi/handle/123456789/88090?ref=etnomusikologia.fi) (Jyväskylän yliopisto). Palkintoraatiin SES:n hallituksesta osallistui Elina Niiranen (Itä-Suomen yliopisto), muut jäsenet olivat Kaarina Kilpiö ja Riikka Juntunen.

Vuonna 2021 SES päätti alkaa jakaa palkintoja etnomusikologista tutkimusta edustaville julkaisuille. Myös julkaisupalkinnot on tarkoitettu kannustamaan Suomessa tehtyä korkealaatuista musiikintutkimusta. Palkinnot jaetaan joka toinen vuosi (seuraavan kerran vuonna 2025).

## Julkaisutoiminta

Suomen etnomusikologinen seura pitää julkaisutoiminnallaan yllä asiantuntijatietoa ja monitasoista keskustelua etnomusikologiasta ja suomalaisesta musiikintutkimuksesta. Sekä *Etnomusikologian vuosikirja* että *Musiikin suunta* -aikakausilehti julkaistiin totuttuun tapaan avoimesti verkossa. Julkaisutoiminnan kehittämiseen haettiin apurahoja.

SES sai Suomen Tiedekustantajien liitolta 3500 euron apurahan julkaisutoimintaan, mikä mahdollisti julkaisusarjan uuden kirjajulkaisun taitto- ja painokulujen maksamisen, sekä *Musiikin suunnan* toimittajan palkkion sekä osa-aikaisen koordinaattorin palkkaamisen julkaisusarjan tehtäviin.

SES sai lisäksi *Etnomusikologian vuosikirjaa* varten Tieteellisten Seurain Valtuuskunnalta julkaisuavustusta (450 euroa) ja timanttimallisten open access -lehtien pilottirahoitusta (3680 euroa), jotka yhdessä mahdollistivat käännösartikkelien tekijöiden, taittajan sekä toimittajien palkkioiden maksamisen.

## Etnomusikologian vuosikirja

*Etnomusikologian vuosikirja* oli vuoteen 2019 asti ainoa kotimainen musiikintutkimuksen vertaisarvioitu avoin verkkojulkaisu. Vuosikirja julkaistaan Tieteellisten seurain valtuuskunnan avoimella OJS-alustalla, joka otettiin käyttöön vuonna 2016. OJS tarjoaa hyvän tieteellisen käytännön mukaisen toimitusympäristön ja laajat digitaaliset arkistointiominaisuudet. Vuosikirja julkaistaan osoitteessa <https://etnomusikologia.journal.fi/>. Vuosikirjassa julkaistaan suomen-, ruotsin- tai englanninkielisiä artikkeleita.

Vuoden 2024 vuosikirjan eli järjestyksessään 36. osan toimittivat Kaarina Kilpiö, Elina Niiranen ja Saijaleena Rantanen. Julkaisu sisältää toimittajien laatiman tutkimusalaa ja tutkijayhteisöä käsittelevän pääkirjoituksen lisäksi yhden katsausartikkelia, neljä vertaisarvioitua artikkelia sekä kolme käännettyä artikkelia saatesanoineen.

Katsausartikkeli:  
Seye, Elina & Öhman, Nina: Musiikkipoliittisesta vaikuttamisesta tutkijaverkostojen ylläpitämiseen: Suomen etnomusikologisen seuran toiminnan kehitysvaiheita

Vertaisarvioidut artikkelit:

Näkkäläjärvi-Länsman, Anna: Gullevašvuohta – luohti pohjoissaamenkielisten yhteisöjen kulttuuriperintönä ja joikaajan taiteellisena ilmaisukeinona

Colliander, Alex: Raiskaus sodan ympäristötuhon paralleelina Hanneriina Moisseisen moniaistisessa sarjakuvateoksessa Kannas

Lukkarinen, Jaska: Breaking down five core elements of the improvised drum set comping of Philly Joe Jones

Mikkonen, Simo: Musiikkivientiä ja ystävyyspolitiikkaa: Kansallisooppera, Estonia ja Bolšoi 1979–82

Käännösartikkelit:

Clark, Janine: Musiikki, resilienssi ja äänimaisemointi: Pohdintoja Ukrainan sodasta

Al-Ghabra, Haneen Shafeeq: Performatiivista viestintää: Palestiinalaisten vastarinta, hiphop-musiikki ja kyberavaruuden performanssit

Kato, Ken: Shibuyaan palautettu ”Shibuya-kei”-musiikki: Paikallisuuden rakentuminen ja muutokset populaarimusiikissa

## Julkaisusarja

Vuonna 2024 julkaisusarjassa julkaistiin uusi teos: *Between Popular Music and Avant-Garde. Essays in Honour of John Richardson*, toimittaneet Anna-Elena Pääkkölä, Tuomas Auvinen, Freya Jarman ja James Deaville. Artikkelikokoelma koostuu kymmenestä vertaisarvioidusta artikkelista, toimittajien johdannosta sekä esipuheesta. *Between Popular Music and Avant-Garde* julkaistiin Turun yliopiston musiikkitieteen professorin John Richardsonin 60-vuotis juhlaseminaarin yhteydessä lokakuussa 2024.

Julkaisusarjan vanhojen kirjojen digitaalista uudelleenjulkaisua edistettiin kysymällä kirjoittajilta ja toimittajilta lupia uudelleenjulkaisuun. Suurin osa kirjoittajista tavoitettiin ja heiltä saatiin lupa uudelleenjulkaisuun avoimena verkkojulkaisuna. Joistain kirjoista saatiin kirjoittajilta myös valmis pdf-tiedosto, mikä nopeuttaa niiden saattamista verkkoon. Lupakyselyitä hoiti Ida Reini, joka koordinoi lisäksi yllä mainitun uuden kirjan julkaisua.

Julkaisusarjan kirjojen digitaalisia uudelleenjulkaisuja edistetään aiempien vuosien tapaan yhteistyössä Musiikkiarkiston kanssa, joka tarvittaessa skannaa kirjat ja laittaa tiedostot saataville omaan open access -kokoelmaansa. Musiikkiarkiston muutosta johtuen skannauksia ei tehty vuonna 2024, mutta vuonna 2021 julkaistu artikkelikokoelma *Sounds Sanctified: Essays on Music and the Sacred* (toim. Antti-Ville Kärjä & Samuli Korkalainen) lisättiin avointen verkkojulkaisujen joukkoon.

## Musiikin suunta -lehti

*Musiikin suunta* on 2–4 kertaa vuodessa ilmestyvä suomenkielinen etnomusikologista tutkimusta popularisoiva aikakauslehti, joka julkaistaan avoimesti verkossa osoitteessa http://musiikinsuunta.fi/. Lehden päätoimittajana toimi vuonna 2024 Nina Öhman.

*Musiikin suunta* ilmestyi vuonna 2024 kaksi kertaa. Lehden 46. vuosikerta tarjosi kotimaiselle musiikintutkimuksen yhteisölle foorumin avoimeen ja helposti saavutettavaan tietoon kaikkein tuoreimmasta suomalaisesta musiikintutkimuksesta. Vuonna 2016 tapahtunut muutos verkkolehdeksi on osoittautunut onnistuneeksi erityisesti saavutettavuuden kannalta. Samalla se antaa painojulkaisua monipuolisemmat mahdollisuudet esimerkiksi ääni- ja videomateriaalin käyttöön artikkelien yhteydessä.

*Musiikin suunnan* erikoisnumeron 1/2024 teemanumeron nimenä oli Kyynelkanavat, ja sen toimittivat Elina Hytönen-Ng, Emilia Kallonen, Emmi Kuittinen, Liisa Matveinen, Riikka Patrikainen ja Viliina Silvonen.

* Elina Hytönen-Ng: Esipuhe
* Viliina Silvonen: Perinteinen äänellä itku ja nyky-Suomen moninainen itkuvirsikenttä
* Emilia Kallonen, Emmi Kuittinen, Liisa Matveinen, Viliina Silvonen, Riikka Patrikainen ja Elina Hytönen-Ng: Näkökulmia: mitä itkuvirret ovat?
* Emilia Kallonen ja Elina Hytönen-Ng:  
  Tutkimuskohteena itkupiiri ja itkuvirren kehollisuus
* Riikka Patrikainen ja Liisa Matveinen:  
  Työskentelyä tuonilmaisien äärellä – tutkimusta ortodoksikarjalaisen nykyitkijän maailmankuvasta
* Viliina Silvonen ja Emmi Kuittinen:  
  Näkökulmana itkuvirret esittävänä taiteena nyky-Suomessa
* Riikka Patrikainen:  
  Kokemuksia taiteen ja tieteen yhdistämisestä itkuvirsitutkimuksessa
* Emmi Kuittinen:  
  Surento – kolmen itkijän yhtye
* Liisa Matveinen, Elina Hytönen-Ng, Emilia Kallonen, Emmi Kuittinen, Riikka Patrikainen ja Viliina Silvonen:   
  Opetuksen, taiteen ja tutkimuksen näkökulmia eettisiin kysymyksiin itkuvirsien parissa

*Musiikin suunnan* erikoisnumeron 2/2024 teemanumeron nimenä oli SES 50-vuotta/ Musiikin suunnan juhlanumero: muistelmia seuran alkuajoista nykypäivään.

* Nina Öhman, päätoimittaja  
  Alkusanat
* Timo Leisiö  
  Vanhan kellarista Vironkadulle
* Pirkko Moisala:  
  Muistoja etnomusikologian varhaisajoilta
* Juhani Similä  
  Etnomusikologian puhemiehenä Yleisradiossa 1983-1992
* Elina Seye  
  Suomalainen etnomusikologia – kaikkea vai ei mitään? Juhlapaneelin johdanto
* Helmi Järviluoma  
  Etnomusikologia Suomessa – yksi kuohuva joki vai sata pientä puroa?
* Antti-Ville Villén  
  Etnomusikologinen seurankipeys
* Johannes Brusila  
  Suomalainen etnomusikologia ärhäkästä indiestä vesittyneeksi mainstreamiksi – tai ei miksikään?
* Petri Kuljuntausta  
  Mitä tekoäly “muistaa” Suomen Etnomusikologisen Seuran historiasta?

Joulukuussa 2022 SES sai Tiedekustantajien liitolta 7500 euron avustuksen *Musiikin suunnan* vanhojen ja/tai vain printtiversioina ilmestyneiden numeroiden digitointihankkeelle. Vuoden 2023 aikana yhteistyö Musiikkiarkiston kanssa alkoi *Musiikin suunnan* numeroiden skannaamiseksi. Työ saatiin skannatuiden numeroiden osalta loppuun ja ne on toimitettu Musiikkiarkiston toimesta KP-PAS-palveluun. Digitointityö ja lupien selvittely jatkuivat vuonna 2024. Saatujen julkaisulupien mukaisesti hankeen seuraavana askeleena tulee olemaan digitaalisten versioiden julkaisu.

## Tapahtumat

Suomen musiikintutkijoiden valtakunnallinen symposium on vuoteen 2022 asti järjestetty vuosittain SES:n ja Suomen musiikkitieteellisen seuran (MTS) yhteistyönä, mutta tuolloin päätettiin järjestää symposium vain joka toinen vuosi. SES vastasi vuoden 2024 symposiumin järjestelyistä yhteistyössä Itä-Suomen yliopiston Joensuun kampuksen kulttuurintutkimuksen ja Karjalan tutkimuslaitoksen henkilökunnan kanssa. Symposium järjestettiin Joensuussa 25.–27.3.2024 ja siihen osallistui 64 tutkijaa, opiskelijaa ja muuta aiheesta kiinnostunutta. Esitelmien ja paneelikeskustelujen lisäksi kuultiin runsaasti elävää musiikkia, joka toteutui pitkälti paikallisin voimin lounas- ja kahvitauoilla sekä avajaispäivän iltaohjelmana.

Symposiumin teemana oli ”kaikuja ja heijastuksia” ja tapahtuman pääpuhujia olivat professori Rupert Till Iso-Britanniasta (University of Huddersfield) ja apulaisprofessori Ana Hofman Sloveniasta (Slovenian Academy of Sciences and Arts). Lisäksi järjestettiin seuran 50-vuotisjuhlan kunniaksi paneelikeskustelu otsikolla “Suomalainen etnomusikologia – kaikkea vai ei mitään”. Paneelikeskustelun alustajiksi kutsuttiin professorit Johannes Brusila (Åbo Akademi), Helmi Järviluoma (emerita, Itä-Suomen yliopisto), Antti-Ville Villén (Taideyliopisto) sekä väitöskirjatutkija-muusikko Pekko Käppi (Itä-Suomen yliopisto), puheenjohtajana toimi seuran puheenjohtaja Elina Seye (Helsingin yliopisto).

Symposiumin ohjelmatoimikuntaan kuuluivat: Ida-Meri Havukainen (Itä-Suomen yliopisto, symposiumsihteeri), Elina Hytönen-Ng (Itä-Suomen yliopisto), Kaarina Kilpiö (Taideyliopisto/MTS), Meri Kytö (Turun yliopisto/MTS), Elina Niiranen (Itä-Suomen yliopisto/SES), Heikki Uimonen (Itä-Suomen yliopisto), Pekka Suutari (Itä-Suomen yliopisto), Elina Seye (toimikunnan pj, SES) ja Noora Vikman (Itä-Suomen yliopisto, paikallinen vastuuhenkilö).

SES oli saanut vuoden 2024 musiikintutkijoiden symposiumiin jo vuoden 2023 puolella apurahan Suomen Kulttuurirahaston Pohjois-Karjalan rahastolta (3000 euroa) ja lisäksi saatiin apuraha Tieteellisten Seurain Valtuuskunnalta (4000 euroa). Näistä ensimmäinen oli tarkoitettu symposium-sihteerin palkkaamiseen ja symposiumin oheisohjelman (musiikkiesitysten) toteuttamiseen, jälkimmäinen puolestaan ulkomaisten puhujien matkakuluihin. Itä-Suomen yliopisto tuki symposiumia tarjoamalla tapahtumalle tarvittavat tilat. Muut kulut katettiin osallistumismaksuista.

50-vuotisjuhlavuoden kunniaksi SES tarjoutui järjestämään ensimmäisen ICTMD Nordic-Baltic Network -konferenssin Helsingissä 8.–10.10.2024. ICTMD:n pohjoismaiden ja Baltian maiden edustajat olivat keskustelleet yhteistyömahdollisuuksista jo pitkään, ja keskusteluissa oli todettu, että olisi tärkeää vahvistaa alueen eri maissa asuvien tutkijoiden yhteyksiä toisiinsa. Konferenssiin saatiinkin osallistujia kaikista pohjoismaista ja Baltian maista, yhteensä 68 osallistujaa. Konferenssiin osallistui myös ICTMD:n hallinnollinen sihteeri Carlos Yoder.

Konferenssin ohjelmatoimikuntaan kuuluivat kaikki verkostoon kuuluvien maiden kansalliset ICTMD-edustajat sekä seuran vpj Nina Öhman toisena suomalaisena edustajana. Toimikunta päätyi siihen, että keynote-puhujia ei kutsuta, vaan tuetaan sen sijaan nuorten tutkijoiden (väitöskirjatutkijoiden ja vuoden 2020 jälkeen väitelleiden) matkoja Helsinkiin. Nuorista tutkijoista viittä pyydettiin lisäksi osallistumaan konferenssin päättäneeseen paneelikeskusteluun, jossa koottiin yhteen konferenssin antia.

ICTMD Nordic-Baltic Network konferenssia varten SES sai apurahat Nordisk Kulturfondilta ja ruotsalaiselta Riksbankens Jubileumsfondilta. Apurahat mahdollistivat konferenssisihteerin (Ida Reini) palkkaamisen, konferenssiin saapuvien nuorten tutkijoiden matka- ja majoituskulujen korvaamisen, tilavuokran, materiaalikulujen, avajaissession musiikkiesiintyjän ja valokuvaajan palkkion maksamisen. Lisäksi voitiin tarjota lounaat ja illallinen kaikille esitelmänpitäjille ja panelisteille. Tuloja saatiin lisäksi osallistumismaksuista, joista katettiin lähinnä kahvitaukojen tarjoilut.

Helsingin kaupunki tuki konferenssia tarjoamalla konferenssiosallistujille vastaanoton ruoka- ja juomatarjoiluineen. Vastaanoton aikana julkistettiin seuran uudet kunniajäsenet, joista kaksi (Timo Leisiö ja Pirkko Moisala) olivat paikalla tilaisuudessa.

## Tiedotustoiminta

Seuran kotisivut (www.etnomusikologia.fi) sisältävät tiedot seuran toiminnasta, tapahtumista ja julkaisuista. Sivustoa tarkistettiin ja uudistettiin vuonna 2024.

SES:n tärkein tiedotuskanava on seuran sähköpostilista, jolla välitetään tietoa seuran toiminnan lisäksi myös muista tapahtumista ja julkaisuista, samoin kuin musiikintutkimuksen alan työpaikoista. Toimintavuoden lopussa listalla oli 133 tilaajaa.

Vuonna 2024 SES käytti viestinnässään myös sosiaalista mediaa, erityisesti omaa Facebook-sivuaan (www.facebook.com/etnomusikologia). Tästä on muodostunut laajasti suomalaisia musiikintutkijoita tavoittava tiedotuskanava.

## Kotimaiset ja kansainväliset yhteydet

Suomen etnomusikologinen seura oli toimintavuonna Tieteellisten seurain valtuuskunnan (TSV), Tiedekustantajien liiton, Kansanmusiikin ja kansantanssin edistämiskeskuksen (KEK) ja Maailman musiikin keskuksen (GMC) jäsenjärjestö. *Musiikin suunta* -lehti oli lisäksi kulttuurilehtien liiton KULTTI ry:n jäsen. SES jatkoi niin ikään yhteistyötään alan tutkimusta harjoittavien korkeakoulujen ja yliopistojen laitosten ja oppiaineiden sekä alaan liittyvien yhteisöjen ja verkostojen kanssa. Vuonna 2024 tärkeimmät yhteistyötahot olivat Suomen musiikkitieteellinen seura (MTS), Itä-Suomen yliopiston kulttuurintutkimus sekä ICTMD.

Suomen etnomusikologisen seuran jäsenet pitivät yllä kansainvälisiä yhteyksiä osallistumalla erilaisten kansainvälisten järjestöjen työskentelyyn. Seura on International Council for Traditions of Music and Dance -järjestön (ICTMD) kansallinen toimikunta ja sellaisena velvollinen raportoimaan suomalaista etnomusikologiaa koskevista kysymyksistä ICTMD:n suuntaan. Seuran puheenjohtaja Elina Seye edusti siten Suomea ICTMD:n World Networkin sähköpostilistalla ja kansallisten edustajien online-kokouksissa. ICTMD:n pohjoismaiden ja Baltian maiden edustajien kanssa aloitettu yhteistyö jatkui vuonna 2024 Helsingissä pidetyn konferenssin muodossa ja jatkuu tulevina vuosina.

Seura vaikutti myös vastaamalla erilaisiin kommentointi- ja lausuntopyyntöihin, joita seura saa erityisesti TSV:n kautta.

## Hallinto ja talous

Suomen etnomusikologisen seuran toimintaa johti vuonna 2024 yhdistyksen syyskokouksen valitsema hallitus. Siihen kuului seuran puheenjohtaja ja kahdeksan hallituksen jäsentä.

Hallituksen järjestäytymiskokouksessa 23.1.2023 varapuheenjohtajaksi valittiin Nina Öhman ja sihteeri-rahastonhoitajaksi Outi Valo. Muita vastuualueita jaettiin hallituksen jäsenten kesken. Kirjanpito on ulkoistettu Yrityspalvelu Paju Oy:lle, joka hoitaa myös mahdolliset palkkioiden maksut pientä korvausta vastaan. Arkistointisopimus Musiikkiarkiston kanssa turvaa yhdistyksen asiakirjojen pitkäaikaissäilytyksen ja tutkimuskäytön.

Hallituksen kokoonpano vuonna 2024 oli:

Puheenjohtaja: Elina Seye, FT, dos., tutkija (Helsingin yliopisto)

Hallituksen jäsenet:

Juho Kaitajärvi-Tiekso, FM, väitöskirjatutkija (Tampereen yliopisto)

Karoliina Kantelinen, FM, jatko-opiskelija (Taideyliopisto)

Ilona Korhonen, MuT, taiteilijaprofessori

Elina Niiranen, FT, tutkija (Itä-Suomen yliopisto)

Inka-Maria Nyman, FM, väitöskirjatutkija (Åbo Akademi)

Iris Seesjärvi, MuM, laulupedagogi, väitöskirjatutkija (Turun yliopisto)

Outi Valo, FT, vastaava arkistonhoitaja, tutkija (Kansanmusiikki-instituutti)

Nina Öhman, PhD, yliopistolehtori (Helsingin yliopisto)

Kevätkokouksessa 26.3.2024 toiminnantarkastajaksi valittiin Pekka Suutari ja varatoiminnantarkastajaksi Petra Käppi.

Vuonna 2024 seuran hallitus piti kahdeksan kokousta, joista seitsemän oli Zoom-etäkokouksia ja yksi hybridimuotoinen kokous.

Suomen etnomusikologisen seuran toiminta rahoitettiin jäsenmaksuilla ja apurahoilla. Tilikauden tulos oli 544,58 euroa ylijäämäinen. Tilikauden lopussa seuran oma pääoma oli 4929,46 euroa. Jäsenmaksutuotot kasvoivat hieman edellisvuoteen verrattuna. Seuran järjestämien tapahtumien ja julkaisutoiminnan kulut saatiin lähes täysimääräisesti katettua niille haetuilla avustuksilla.

Vahvistettu kevätkokouksessa 31.3.2025.